Zuma skop Blade uit in kabinetskommeling – praag.co.za — 20 jaar jonk!
Terwyl die Suid-Afrikaanse Kommunisteparty sedert die laat veertigerjare 'n invloedryke of selfs oorheersende rol in die ANC gespeel het, het president Jacob Zuma vandag verras deur die SAKP-leier, Blade Nzimande, heeltemal uit sy kabinet te laat. In 'n onverwagse kabinetskommeling is Nzimanda as minister van hoër onderwys deur Hlengiwe Mkhize vervang.
In weerwil van die spekulasie rondom Zuma se voormalige vrou, Nkosazana Dlamini-Zuma, wat moontlik die nuwe leier van die ANC kan word, is sy nie in die kabinet aangestel nie.
Die minister van staatsveiligheid, David Mahlobo, is na die energieportefeulje verskuif. Mmamaloko Kubayi is as minister van kommunikasie aangestel. Mahlobo se vorige pus is deur Bongani Thomas Bongo gevul.
Dit verteenwoordig die tweede kabinetskommeling vanjaar. Ayanda Dlodlo wat tydens die vorige skommeling as kommunikasieminister aangestel is, is na binnelandse sake toe verskuif.
Buti Manamela, wat 'n adjunkminister in die presidensie was, is nou adjunkminister van hoër onderwys gemaak. Die vorige adjunkminister, Mduduzi Manana, het bedank na 'n skandaal toe hy 'n vrou in 'n nagklub te Fourways, Johannesburg, aangerand het.
Skrywer praagGepubliseer op 17 Oktober 2017 18 Oktober 2017 Kategorieë Nuus, Suider-AfrikaSleutelwoord ANC, korrupsie, politiek, Zuma